Budyšin (SN/JaW). Zwjazk serbskich rjemjeslnikow a předewzaćelow ZSRP wabi z nowostku za dwurěčnu Łužicu a Serbow. Tole wobkrući našemu wječornikej předsydka towarstwa Monika Cyžowa na naprašowanje.
Nowosć je tak mjenowane přiwěšatko, kotrež su k 20lětnemu wobstaću ZSRP zhotowić dali. „Ideju měješe Wotrowski blidar a čłon towarstwa Jan Wjenk“, rozłoži Monika Cyžowa. „Přiwěšatko z drjewa je kulojte a na nim widźeć je silueta Budyšina. Nad a pod tym je dwurěčny napis ‚Łužica, moja domizna‘ a ‚Lausitz, meine Heimat‘“. Prjedy pak hač bě wšitko dozrawjene je tola něšto časa zašło, Cyžowa přiznawa. Z poradu čłona towarstwa a wabjenskeho fachowca Joachima Lipiča ze Žuric pak móžachu dosć tychle drjewjanych suweněrow zhotowić dać. „Mamy je w dwěmaj wulkosćomaj. Wužiwać hodźi so wone jako přiwěšatko za kluče, přičinić móžeće pak je tež za zasmyk toboły abo kapy. Nimo toho móžeće je tež z banćikom w serbskich barbach skompletować abo jednorje jako dar tež němskim a dalšim hosćom wužiwać“, wabi Cyžowa. Kelko su zhotowić dali wona njepřeradźi, jeno zo maja jich dosć.
szl_Latn szl_Latn